cometadata/datacite-titles-descriptions-related-identifiers huggingface dataset:
DOI: 10.14457/cu.the.2014.542
title: การศึกษาผลการจัดกิจกรรมศิลปะเพื่อเสริมสร้างการเห็นคุณค่าในตนเองของเด็กป่วยเรื้อรังที่เป็นผู้ป่วยใน

description: งานวิจัยครั้งนี้มีวัตถุประสงค์เพื่อศึกษาผลการจัดกิจกรรมศิลปะเพื่อเสริมสร้างการเห็นคุณค่าในตนเองของเด็กป่วยเรื้อรังที่เป็นผู้ป่วยใน กลุ่มตัวอย่างคือ ผู้ป่วยเด็กโรคเรื้อรัง อายุ 8-12 ปี จำนวน 10 คน ที่รักษาตัวอยู่ในหอพักผู้ป่วยสถาบันสุขภาพเด็กแห่งชาติมหาราชินี เครื่องมือที่ใช้ในการวิจัยได้แก่ เกมกระดานศิลปะซึ่งพัฒนามาจากทฤษฎีลำดับขั้นความต้องการของมาสโลว์ ทฤษฎีการเห็นคุณค่าในตนเอง แบบวัดการเห็นคุณค่าในตนเองของคูเปอร์สมิธ แบบสำรวจภูมิหลัง แบบสังเกตพฤติกรรม และแบบสัมภาษณ์ วิเคราะห์ข้อมูลโดยการแจกแจงความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน และสถิติ Wilcoxon Signed Rank-Test ผลการวิจัยพบว่า ผู้ป่วยเด็กโรคเรื้อรังหลังการทดลองกิจกรรมเกมกระดานศิลปะระดับการเห็นคุณค่าในตนเองของผู้ป่วยเด็กโรคเรื้อรังสูงกว่าก่อนทดลอง อย่างมีนัยสำคัญทางสถิติที่ระดับ .05 ซึ่งสอดคล้องกับสมมติฐานที่ผู้วิจัยตั้งไว้ ข้อค้นพบจากการวิจัย กิจกรรมศิลปะจากเกมกระดานสามารถช่วยตอบสนองต่อลำดับขั้นความต้องการขั้นพื้นฐาน โดยจัดให้ผู้ป่วยเด็กโรคเรื้อรังได้ใช้ความสามารถ และมีโอกาสช่วยเหลือผู้อื่น ซึ่งสามารถส่งเสริมให้เกิดความตระหนักในคุณค่าของตนเอง และกิจกรรมศิลปะที่มีความเหมาะสมและผู้ป่วยเด็กโรคเรื้อรังมีความพึงพอใจ คือ การระบายสี ปั้นดินน้ำมัน และวาดภาพ เนื่องจากเป็นกิจกรรมที่มีคุ้นเคย ไม่ยุ่งยากซับซ้อนและไม่เป็นอันตรายต่อร่างกายและจิตใจของเด็ก
DOI: 10.14457/cu.the.2014.543
title: การพัฒนารูปแบบการบริหารโรงเรียนสองระบบสำหรับราชอาณาจักรกัมพูชา

description: การวิจัยครั้งนี้ มีวัตถุประสงค์เพื่อ (1) เพื่อศึกษาสภาพปัจจุบันและสภาพที่พึงประสงค์ของการบริหารโรงเรียนสองระบบของราชอาณาจักรกัมพูชา (2) เพื่อวิเคราะห์ความต้องการจำเป็นในการปรับปรุงรูปแบบการบริหารโรงเรียนสองระบบของราชอาณาจักรกัมพูชา และ (3) เพื่อพัฒนารูปแบบการบริหารโรงเรียนสองระบบสำหรับราชอาณาจักรกัมพูชา ซึ่งใช้ระเบียบวิธีการวิจัยแบบวิจัยและพัฒนา (R & D) การเก็บรวบรวมข้อมูลเกี่ยวกับสภาพปัจุบันและสภาพที่พึงประสงค์ของการบริหารโรงเรียนสองระบบ มีผู้ให้ข้อมูลหลักจำนวน 540 คน จาก โรงเรียนสองระบบ 3 แห่ง ได้แก่ ผู้บริหารโรงเรียนจำนวน 11 คน ครู จำนวน 165 คน คณะกรรมการโรงเรียนจำนวน 34 คน และนักเรียนจำนวน 330 คน ผู้ทรงคุณวุฒิจำนวน 42 คน ใช้ในการประเมินร่างรูปแบบการบริหารเป็นรายบุคคล และผู้ทรงคุณวุฒิจำนวน 20 คน ใช้ในการประชุมสนทนากลุ่ม วิเคราะห์ข้อมูลโดยใช้สถิติเชิงบรรยาย และสูตรคำนวณค่าความต้องการจำเป็น เครื่องมือที่ใช้ในการวิจัยประกอบด้วย แบบวิเคราะห์เอกสาร แบบสอบถาม แบบการประเมินรูปแบบ และแบบการสนทนากลุ่ม ผลการวิจัยพบว่า 1) สภาพปัจจุบันของการบริหารโรงเรียนสองระบบ คือ การบริหารในรูปแบบทางการ (Formal Model) (X=2.95, S.D.=1.00) และรูปแบบวัฒนธรรม (Cultural Model) (X=2.95, S.D.=1.01) มากที่สุด สภาพที่พึงประสงค์ของการบริหารโรงเรียนสองระบบ คือ การบริหารในรูปแบบผู้ร่วมงาน (Collegial Model) (X=3.71, S.D.=1.08) รูปแบบวัฒนธรรม (Cultural Model) (X=3.51, S.D.=1.08) และรูปแบบทางการ (Formal Model) (X=3.41, S.D.=1.06) มากที่สุด 2) ความต้องการจำเป็นในการปรับปรุงรูปแบบการบริหาร คือ อันดับที่ 1 รูปแบบการบริหารแบบผู้ร่วมงาน (Collegial Model) (PNI = 0.37) อันดับที่ 2 รูปแบบการบริหารแบบทางการ (Formal Model) (PNI = 0.19) และ อันดับที่ 3 รูปแบบการบริหารแบบการเมือง (Political Model) (PNI = 0.18) 3) รูปแบบการบริหารโรงเรียนสองระบบสำหรับราชอาณาจักรกัมพูชาที่พัฒนาขึ้น คือ "รูปแบบการบริหารแบบ IFCC (Integrated Formal-Collegial and Cultural Model)" หรือ "รูปแบบการบริหารแบบบูรณาการระหว่างแบบทางการ แบบผู้ร่วมงาน และแบบวัฒนธรรม"
DOI: 10.14457/cu.the.2014.544
title: วิวัฒนาการของโทษปรับในประเทศไทย และปัจจัยที่ส่งผลกระทบต่อการเปลี่ยนแปลง

description: แม้โทษปรับจะเป็นบทลงโทษที่มีความรุนแรงน้อยกว่าโทษประหารชีวิต และโทษจำคุก แต่เป็นโทษอาญาที่มีความเก่าแก่ เนื่องจากโทษปรับมีมาตั้งแต่สมัยโบราณกาล โดยเริ่มจากการลงโทษเพื่อทดแทนให้กับผู้เสียหายและให้ผู้กระทำความผิดได้รับผลร้ายจากการกระทำของตน ต่อมารัฐได้กำหนดให้มีการแบ่งค่าปรับจากผู้เสียหายส่วนหนึ่งตกเป็นของรัฐ จนในที่สุดโทษปรับได้พัฒนามาเป็นรายได้ส่วนหนึ่งของรัฐ เพื่อตอบแทนที่รัฐเข้ามาจัดระบบความยุติธรรม หลังจากนั้นโทษปรับได้มีการพัฒนาเรื่อยมาจนถึงปัจจุบันนี้ อย่างไรดี แม้โทษปรับจะมีมาเป็นเวลายาวนาน แต่หลักเกณฑ์และรูปแบบในการกำหนดโทษปรับกลับมีวิวัฒนาการและมีความเปลี่ยนแปลงไปตามแต่ละสมัย ซึ่งในการกำหนดโทษที่เปลี่ยนแปลงไปในแต่ละสมัยล้วนแต่เกิดจากปัจจัยด้านต่างๆ ทั้งในด้านคติความเชื่อ ด้านสังคม ด้านเศรษฐกิจ ด้านสังคมการเมืองระหว่างประเทศ และด้านกฎหมายระหว่างประเทศ ทั้งนี้ แม้วิวัฒนาการของโทษปรับจะเป็นไปตามปัจจัยหลายด้าน แต่มิได้เป็นผลมาจากปัจจัยใดปัจจัยหนึ่งเพียงด้านเดียว หากแต่ปัจจัยในแต่ละด้านต่างส่งผลต่อการลงโทษปรับในแต่ละสมัยที่แตกต่างกันออกไป กล่าวคือ ปัจจัยด้านความเชื่อ และปัจจัยด้านสังคมจะมีผลต่อการลงโทษปรับในสมัยกรุงศรีอยุธยา และกรุงรัตนโกสินทร์ตอนต้นเป็นอย่างมาก แต่พบว่าในสมัยกรุงรัตนโกสินทร์ยุคปฏิรูประบบกฎหมายและยุคปัจจุบัน จะได้รับอิทธิพลจากปัจจัยด้านเศรษฐกิจและด้านสังคมการเมืองระหว่างประเทศในการกำหนดโทษปรับมากกว่า ซึ่งปัจจัยดังกล่าวยังส่งผลต่อวิวัฒนาการของโทษปรับในประเทศไทยมาจนถึงปัจจุบันนี้ ประกอบกับได้รับอิทธิพลจากปัจจัยด้านกฎหมายระหว่างประเทศ
DOI: 10.14457/cu.the.2014.545
title: หลักความเสมอภาคกับการคุ้มครองสิทธิและเสรีภาพของประชาชน: ศึกษากรณีคำวินิจฉัยของศาลรัฐธรรมนูญ

description: หลักความเสมอภาคในฐานะหลักทั่วไปของกฎหมายในระดับรัฐธรรมนูญเป็นหลักที่รับรองว่า บุคคลทุกคนสามารถใช้และได้รับความคุ้มครองสิทธิและเสรีภาพอย่างเสมอภาคกัน หลักเกณฑ์ทั่วไปของหลักความเสมอภาค คือ สิ่งที่มีสาระสำคัญเหมือนกันต้องได้รับการปฏิบัติอย่างด้วยหลักเกณฑ์ที่เหมือนกัน ดังนั้น การพิจารณาเกี่ยวกับสิ่งที่มีสาระสำคัญเหมือนกันหรือแตกต่างกันจึงเป็นจุดเริ่มต้นที่สำคัญที่จะสะท้อนว่าบุคคลนั้นได้รับการปฏิบัติอย่างเท่าเทียมกันโดยแท้จริงหรือไม่ จากการศึกษาแนวความคิดว่าด้วยหลักความเสมอภาคของกฎหมายต่างประเทศพบว่าทุกประเทศมีหลักเกณฑ์และแนวทางการวินิจฉัยเกี่ยวกับหลักความเสมอภาคเหมือนกัน หลักความเสมอภาคถือเป็นสิทธิมนุษยชนประการหนึ่ง การพิจารณาวินิจฉัยของศาลหรือองค์กรที่มีอำนาจวินิจฉัยความชอบด้วยรัฐธรรมนูญของกฎหมายอยู่ภายใต้หลักเกณฑ์ที่ว่า สิ่งที่มีสาระสำคัญเหมือนกันต้องได้รับการปฏิบัติด้วยหลักเกณฑ์เดียวกัน โดยศาลหรือคณะตุลาการรัฐธรรมนูญจะเปรียบเทียบกรณีของผู้ร้องและ อีกกรณีหนึ่งที่อาจเปรียบเทียบกันได้ว่ามีสาระสำคัญเหมือนกันหรือแตกต่างกัน และนำผลที่ได้นั้นไปพิจารณาด้วยหลักเกณฑ์เรื่องความสมเหตุสมผล นอกจากนี้ จากแนวทางการวินิจฉัยเกี่ยวกับหลักความเสมอภาคของต่างประเทศพบว่าศาลหรือคณะตุลาการรัฐธรรมนูญให้ความเคารพต่อขอบเขตอำนาจขององค์กรนิติบัญญัติในการกำหนดสิ่งที่เป็นสาระสำคัญตามกฎหมาย โดยจำกัดตนเองเพียงแค่การวินิจฉัยถึงความสมเหตุสมผลแต่จะไม่ก้าวล่วงไปพิจารณาว่าสิ่งที่เป็นสาระสำคัญตามกฎหมายควรเป็นอย่างไร และการปรับใช้หลักความเสมอภาคตามบริบททางสังคมของต่างประเทศจะต้องไม่ขัดหรือแย้งต่อสาระสำคัญของหลักความเสมอภาค กรณีประเทศไทย หลักความเสมอภาคได้รับการบัญญัติไว้ที่มาตรา 30 แห่งรัฐธรรมนูญแห่งราชอาณาจักรไทย ทั้งฉบับพุทธศักราช 2540 และ 2550 เมื่อศึกษาคำวินิจฉัยของศาลรัฐธรรมนูญแล้วพบว่ามีคำวินิจฉัยที่ไม่ปรากฏการพิจารณาเปรียบเทียบสิ่งที่เป็นสาระสำคัญ กล่าวคือ ศาลได้ให้เหตุผลในแนวทางที่ว่าบทบัญญัติที่ถูกโต้แย้งนั้นใช้บังคับกับบุคคลที่อยู่ในสถานะหรือกลุ่มเดียวกันเป็นการทั่วไปและเท่าเทียมกัน จึงไม่ขัดหรือแย้งต่อรัฐธรรมนูญ โดยศาลไม่ได้พิจารณาและเปรียบเทียบสิ่งที่เป็นสาระสำคัญตามกฎหมาย จึงไม่สะท้อนว่าในที่สุดแล้วประชาชนได้รับความคุ้มครองที่เท่าเทียมกันตามกฎหมายหรือไม่ นอกจากนี้ยังปรากฏกรณีคำวินิจฉัยที่ไปกระทบต่อขอบเขตอำนาจขององค์กรนิติบัญญัติ การวินิจฉัยเกี่ยวกับสถานะของบุคคลโดยนำปัจจัยอื่นมาพิจารณาทำให้บุคคลที่อยู่ในสถานะเดียวกันได้รับการคุ้มครองที่ไม่เท่าเทียมกัน รวมถึงการสร้างบรรทัดฐานของคำวินิจฉัยเกี่ยวกับการเลือกปฏิบัติที่ไม่ถือว่าขัดหรือแย้งต่อหลักความเสมอภาคด้วยเหตุผลของประโยชน์สาธารณะทางเศรษฐกิจ ข้อเสนอแนะของการวิจัยฉบับนี้ คือ การพิจารณาเปรียบเทียบสิ่งที่เป็นสาระสำคัญตามกฎหมายควรนำมาใช้ในทุกคดีให้สอดคล้องกับหลักสากล การพิจารณาวินิจฉัยเกี่ยวกับบทบัญญัติแห่งกฎหมายที่ไม่เข้าลักษณะเป็นบทบัญญัติที่ขัดหรือแย้งต่อหลักความเสมอภาคโดยตรง แต่เป็นข้อจำกัดทางกฎหมายด้านอื่น ศาลสามารถแสดงข้อพิจารณาเกี่ยวกับขอบเขตอำนาจขององค์กรนิติบัญญัติที่มีนัยเป็นข้อเสนอแนะว่าเป็นองค์กรที่สามารถแก้ไขกฎหมายที่ผู้ร้องโต้แย้งมาได้เพื่อให้เกิดการดำเนินการแก้ไขด้วยวิธีการทางนิติบัญญัติต่อไป และสุดท้าย คือ การกำหนดภาระการพิสูจน์แก่รัฐในประเด็นเกี่ยวกับประโยชน์สาธารณะเพื่อแสดงให้เห็นอย่างชัดแจ้งถึงการมีอยู่ของประโยชน์สาธารณะที่เป็นเหตุผลของการกำหนดมาตรการทางกฎหมายที่ถือเป็นการเลือกปฏิบัติที่ไม่ขัดหรือแย้งต่อหลักความเสมอภาค
DOI: 10.14457/cu.the.2014.546
title: การพัฒนาการกำกับดูแลด้านราคาภายใต้พระราชบัญญัติการแข่งขันทางการค้า พ.ศ. 2542

description: ปัจจุบันประเทศไทยมีการบังคับใช้กฎหมายว่าด้วยราคาที่สำคัญสองฉบับ ได้แก่ พระราชบัญญัติว่าด้วยราคาสินค้าและบริการ พ.ศ. 2542 ซึ่งมีเจตนารมณ์เพื่อควบคุมราคาสินค้าและคุ้มครองผู้บริโภคโดยตรง และพระราชบัญญัติการแข่งขันทางการค้า พ.ศ. 2542 ซึ่งมีเจตนารมณ์เพื่อกำกับดูแลพฤติกรรมของผู้ประกอบการให้อยู่ภายใต้กรอบกติกาการแข่งขันและส่งเสริมระบบการแข่งขันในตลาดให้มีประสิทธิภาพยิ่งขึ้น แต่กฎหมายทั้งสองฉบับมีวัตถุประสงค์ที่แตกต่างกันจึงทำให้ทิศทางการบังคับใช้กฎหมายไม่เป็นระบบ งานวิจัยนี้แบ่งออกเป็นสองส่วน ส่วนแรกนำเสนอรายละเอียดและข้อมูลในเชิงเปรียบเทียบกับกฎหมายต่างประเทศ โดยมีสามประเด็นหลักๆ ได้แก่ มาตรการว่าด้วยกฎหมายว่าด้วยราคา แนวคิดและความสำคัญของเกณฑ์ผู้มีอำนาจเหนือตลาดและการกำกับดูแลพฤติกรรมที่ไม่เป็นธรรม และในส่วนที่สองเป็นบทวิเคราะห์ บทสรุปและข้อเสนอแนะ โดยแบ่งประเด็นการวิเคราะห์ที่สำคัญ ได้แก่ ความสัมพันธ์ของกฎหมายทั้งสองฉบับ ตลอดจนแนวทางการเพิ่มประสิทธิภาพในการบังคับใช้กฎหมายว่าด้วยราคาในประเทศไทย ผลการศึกษาพบว่า ในบริบทของประเทศไทยพบว่าแม้พระราชบัญญัติว่าด้วยราคาสินค้าและบริการฯ จะไม่มีเป้าหมายเพื่อส่งเสริมกลไกตลาดอันเนื่องมาจากเหตุผลทางด้านประวัติศาสตร์ที่คุ้นเคยจากการให้รัฐเข้าควบคุมราคาสินค้ามาตั้งแต่สมัยสงครามโลกครั้งที่สองจนถึงปัจจุบันโดยไม่มีแนวโน้มจำกัดขอบเขตการบังคับใช้ก็ตาม ในขณะที่พระราชบัญญัติการแข่งขันทางการค้าฯ มีเจตนารมณ์ที่ส่งเสริมกลไกตลาดแต่ในทางปฏิบัติกลับยังไม่มีประสิทธิภาพในการบังคับใช้กฎหมายเท่าที่ควร แต่กฎหมายว่าด้วยราคาทั้งสองฉบับแม้จะมีความแตกต่างกันในด้านเจตนารมณ์ กลุ่มเป้าหมายของอุตสาหกรรม ประเภทของสินค้าหรือผลประโยชน์ของผู้บริโภคก็ตาม แต่ก็มีลักษณะการทำงานที่สอดคล้องกันในหลายมิติซึ่งสามารถประเมินได้ว่ากฎหมายทั้งสองฉบับมีความสัมพันธ์กันในลักษณะส่งเสริมและกระตุ้นการทำงานซึ่งกันและกัน นอกจากนี้ หลักเกณฑ์การมีอำนาจเหนือตลาดของประเทศไทยควรพิจารณาจากองค์ประกอบอื่นนอกเหนือจากเกณฑ์ส่วนแบ่งตลาดและเกณฑ์ยอดเงินขายด้วยเพื่อให้เป็นไปตามหลักสากลและยืดหยุ่นมากขึ้น และในส่วนของการกำกับดูแลพฤติกรรมที่ไม่เป็นธรรมนั้นควรมีการกำหนดเกณฑ์ที่มีความชัดเจนยิ่งขึ้น ส่วนสุดท้าย สำหรับการเพิ่มประสิทธิภาพในการบังคับใช้กฎหมาย โดยเฉพาะองค์กรบังคับใช้กฎหมายทั้งสองฉบับ ในส่วนของคณะกรรมการการแข่งขันทางการค้าอาจต้องทบทวนเกณฑ์ผู้มีอำนาจเหนือตลาดหรือเกณฑ์อื่นๆ ที่เกี่ยวข้องเป็นระยะๆ เพื่อให้สอดคล้องกับสถานการณ์ที่เปลี่ยนแปลงเร็ว ในขณะที่คณะกรรมการกลางว่าด้วยราคาสินค้าและบริการอาจเพิ่มอำนาจหน้าที่ในการสนับสนุนการแข่งขันทางด้านราคาเพิ่มเติม
DOI: 10.14457/cu.the.2014.547
title: ทุนมนุษย์กับการเตรียมความพร้อมเพื่อวัยสูงอายุด้วยตนเองของประชากรไทย

description: การเพิ่มขึ้นอย่างรวดเร็วของสัดส่วนผู้สูงอายุและการที่ประเทศไทยมีระยะเวลาน้อยในการเตรียมตัวเข้าสู่การเป็นสังคมสูงวัย เป็นเหตุให้การเตรียมความพร้อมเพื่อวัยสูงอายุเป็นประเด็นสำคัญหนึ่งในการวางแผนงานด้านผู้สูงอายุของไทย การศึกษาครั้งนี้มีวัตถุประสงค์เพื่อศึกษาการเตรียมความพร้อมเพื่อวัยสูงอายุด้วยตนเองในด้านสุขภาพกาย ด้านสุขภาพจิต ด้านการเงิน ด้านที่อยู่อาศัย และด้านผู้ดูแล ของประชากรไทยผู้มีอายุระหว่าง 50-59 ปี และทำการสร้างและศึกษาดัชนีทุนมนุษย์และดัชนีการเตรียมความพร้อมเพื่อวัยสูงอายุด้วยตนเอง รวมทั้งศึกษาความสัมพันธ์ของปัจจัยด้านทุนมนุษย์กับการเตรียมความพร้อมเพื่อวัยสูงอายุด้วยตนเอง งานวิจัยนี้เป็นการศึกษาเชิงปริมาณที่ใช้ข้อมูลจากโครงการการสำรวจประชากรสูงอายุในประเทศไทย พ.ศ.2554 ซึ่งจัดทำโดยสำนักงานสถิติแห่งชาติ และได้กำหนดกลุ่มตัวอย่างเป็นผู้ที่มีอายุ 50-59 ปี จำนวน 17,651 ราย สำหรับการศึกษาลักษณะการเตรียมความพร้อมเพื่อวัยสูงอายุด้วยตนเองจำแนกตามตัวแปรปัจจัยด้านทุนมนุษย์จะทำการจำแนกประเภทไขว้ และการวิเคราะห์ปัจจัยกำหนดการเตรียมความพร้อมเพื่อวัยสูงอายุด้วยตนเองจะทำการวิเคราะห์ข้อมูลด้วยการวิเคราะห์ถดถอยโพรบิท (probit regression) ผลการศึกษาพบว่า กลุ่มตัวอย่างส่วนใหญ่มีดัชนีทุนมนุษย์อยู่ในระดับปานกลาง ซึ่งดัชนีทุนมนุษย์ของการศึกษาครั้งนี้ได้พัฒนามาจากดัชนีองค์ประกอบ 3 ด้าน ได้แก่ ดัชนีความรู้ ดัชนีทักษะและความสามารถในการทำงาน และดัชนีภาวะสุขภาพ ผลการศึกษายังพบว่ากลุ่มตัวอย่างมีการเตรียมความพร้อมเพื่อวัยสูงอายุด้วยตนเองในทุกๆด้านอยู่ในระดับต่ำโดยเฉพาะอย่างยิ่งในด้านผู้ดูแล และจากการสร้างดัชนีการเตรียมความพร้อมเพื่อวัยสูงอายุด้วยตนเองจากการเตรียมความพร้อมทั้ง 5 ด้าน พบว่ากลุ่มตัวอย่างส่วนใหญ่มีดัชนีการเตรียมความพร้อมเพื่อวัยสูงอายุด้วยตนเองอยู่ในระดับต่ำ และจากการศึกษาการจำแนกประเภทไขว้พบว่าบุคคลที่มีระดับทุนมนุษย์สูงกว่าจะมีสัดส่วนของการเตรียมความพร้อมเพื่อวัยสูงอายุด้วยตนเองมากกว่าผู้ที่มีระดับทุนมนุษย์ต่ำกว่า ซึ่งสอดคล้องกับการศึกษาความสัมพันธ์ของปัจจัยด้านทุนมนุษย์กับการเตรียมความพร้อมเพื่อวัยสูงอายุด้วยตนเอง ที่พบว่าเมื่อควบคุมอิทธิพลของตัวแปรอิสระในปัจจัยด้านประชากร ด้านเขตที่อยู่อาศัย ด้านเศรษฐกิจ ด้านการเกื้อหนุนระหว่างรุ่นในครอบครัว และด้านนโยบายสาธารณะแล้ว ผู้ที่มีระดับทุนมนุษย์สูงกว่าจะมีโอกาสในการเตรียมความพร้อมเพื่อวัยสูงอายุด้วยตนเองมากกว่าผู้ที่มีระดับทุนมนุษย์ต่ำกว่า และดัชนีความรู้จะมีขนาดของอิทธิพลที่สูงกว่าเมื่อเปรียบเทียบกับดัชนีทักษะและความสามารถในการทำงาน และดัชนีภาวะสุขภาพ ดังนั้น จึงมีความจำเป็นอย่างยิ่งในสังคมสูงวัยที่ภาครัฐควรจะส่งเสริมให้ประชากรมีทุนมนุษย์เพิ่มสูงขึ้น ทั้งนี้เพราะการที่บุคคลมีทุนมนุษย์สูงขึ้น จะทำให้สามารถคิดวิเคราะห์ ตัดสินใจ และปฏิบัติตัวเพื่อเตรียมความพร้อมเพื่อวัยสูงอายุด้วยตนเองได้อย่างเหมาะสมมากขึ้น
DOI: 10.14457/cu.the.2014.548
title: ผลของสารคีเลตและพีเอชต่อการกำจัดแคดเมียมที่ปนเปื้อนในดินตะกอนท้องน้ำด้วยผักตบชวา

description: การศึกษาผลของสารคีเลตและพีเอชต่อการกำจัดแคดเมียมที่ปนเปื้อนในดินตะกอนท้องน้ำด้วยผักตบชวา โดยแบ่งการทดลองออกเป็น 2 ชุดการทดลอง ได้แก่ 1) ชุดควบคุมที่มีดินปนเปื้อนและน้ำมีการปรับพีเอชที่ระดับ 4, 5, 7 และ 9 2) ชุดการทดลองที่แบ่งออกเป็น 3 ชุด คือ 1) ชุดการทดลองที่มีดินปนเปื้อนโดยน้ำมีการเติมสารอีดีทีเอ ที่ระดับความเข้มข้น 2 มิลลิกรัมต่อลิตร และปรับพีเอชที่ 4, 5, 7 และ 9 2) ชุดการทดลองที่มีดินปนเปื้อนโดยน้ำมีการเติมสารดีทีพีเอ ที่ระดับความเข้มข้น 2 มิลลิกรัมต่อลิตร และปรับพีเอชที่ 4, 5, 7 และ 9 3) ชุดการทดลองที่มีดินปนเปื้อนโดยน้ำมีการเติมสารอีดีทีเอร่วมกับสารดีทีพีเอ ที่ระดับความเข้มข้น 2 มิลลิกรัมต่อลิตร และปรับพีเอชที่ 4, 5, 7 และ 9 ทำการเก็บตัวอย่างทุกๆ 30, 60, 90 และ 120 วัน เพื่อหาปริมาณแคดเมียมในส่วนใต้น้ำ (ราก) และส่วนเหนือน้ำ (ลำต้น และใบ) ของผักตบชวา ผลการทดลองพบว่า ผักตบชวามีความสามารถในการสะสมแคดเมียมมากที่สุดในส่วนใต้น้ำ รองลงมา คือ ส่วนเหนือน้ำ ซึ่งมีความแตกต่างกันอย่างมีนัยสำคัญทางสถิติ (P&lt;0.05) เมื่อเปรียบเทียบกับชุดควบคุม แสดงให้เห็นว่าการเติมสารคีเลตทั้งสองชนิดร่วมกับการปรับพีเอชที่ระดับต่างๆ มีส่วนช่วยในการดูดดึงแคดเมียมของผักตบชวา โดยชุดการทดลองที่เติมสารอีดีทีเอ ที่ระดับพีเอช 5 มีการสะสมแคดเมียมมากที่สุดในส่วนใต้น้ำ เท่ากับ 62.55 มิลลิกรัมต่อกิโลกรัมน้ำหนักแห้ง ในส่วนเหนือน้ำ เท่ากับ 10.23 มิลลิกรัมต่อกิโลกรัมน้ำหนักแห้ง และชุดการทดลองที่เติมสารดีทีพีเอ ที่ระดับพีเอช 4 มีการสะสมแคดเมียมมากที่สุดในส่วนใต้น้ำ เท่ากับ 61.17 มิลลิกรัมต่อกิโลกรัมน้ำหนักแห้ง ในส่วนเหนือน้ำ เท่ากับ 10.20 มิลลิกรัมต่อกิโลกรัมน้ำหนักแห้งที่เวลา 30 วัน สำหรับชุดการทดลองที่เติมสารอีดีทีเอร่วมกับดีทีพีเอ ที่ระดับพีเอช 5 มีการสะสมแคดเมียมมากที่สุดในส่วนใต้น้ำ เท่ากับ 112.73 มิลลิกรัมต่อกิโลกรัมน้ำหนักแห้ง ในส่วนเหนือน้ำ เท่ากับ 14.23 มิลลิกรัมต่อกิโลกรัมน้ำหนักแห้ง ที่เวลา 90 วัน
DOI: 10.14457/cu.the.2014.549
title: ความคุ้มทุนการแปรรูปขยะพลาสติกเป็นเชื้อเพลิงเหลวโดยกระบวนการไพโรไลซิส ของบ่อขยะเขตอุตสาหกรรมนวนคร จังหวัดปทุมธานี

description: งานวิจัยนี้มีจุดมุ่งหมายเพื่อประเมินความเหมาะสมของการลงทุนแปรรูปขยะพลาสติกเป็นเชื้อเพลิงเหลวโดยใช้กระบวนการไพโรไลซิสโดยใช้เครื่องจักรจากผู้ผลิตภายในประเทศและนำเข้าเครื่องจักรจากต่างประเทศ การวิเคราะห์ผลตอบแทนการลงทุนใช้หลักการวิเคราะห์ต้นทุนและผลตอบแทนของโครงการ มีเกณฑ์การตัดสินใจลงทุน คือ การคำนวณหามูลค่าปัจจุบันของผลได้สุทธิ อัตราผลตอบแทนภายในของโครงการ และมูลค่าการลงทุน รวมถึงการหาต้นทุนที่แท้จริงต่อหน่วยการผลิต ภายใต้สมมุติฐานของระยะเวลาดำเนินโครงการ 10 ปี ผลการศึกษาพบว่า โครงการแปรรูปขยะพลาสติกเป็นน้ำมันด้วยกระบวนการไพโรไลซิสขนาดกำลังการผลิต 10 ตันขยะ พลาสติกต่อวัน ผลิตน้ำมันที่มีสมบัติใกล้เคียงน้ำมันดีเซลได้ 6,000 ลิตรต่อวัน เมื่อคิดผลตอบแทนการลงทุนที่คุ้มค่ากับการลงทุน ให้ผลตอบแทนภายในที่ 24.83% และ 25.33% เมื่อใช้เครื่องจักรจากผู้ผลิตในประเทศและเครื่องจักรที่นำเข้าจากประเทศจีน ตามลำดับ ในขณะที่เมื่อวิเคราะห์ต้นทุนที่แท้จริงต่อหน่วยการผลิตที่ IRR=0 พบว่า ต้นทุนการผลิตน้ำมันสังเคราะห์จากขยะพลาสติกที่ใช้เครื่องจักรจากผู้ผลิตในประเทศหรือนำเข้าจากต่างประเทศมีความแตกต่างกันไม่มากนัก
DOI: 10.7910/dvn/6felcv
title: KINERJA DOSEN ASY GANJIL TA 2016-2017

description: LAPORAN KINERJA DOSEN AHWAL SYAKHSHIYAH SEMESTER GANJIL TAHUN AKADEMIK 2016-2017
DOI: 10.7910/dvn/ezauwd
title: Standar Mutu

description: Standar Mutu Sekolah Tinggi Agama Islam (STAI) Tapaktuan Aceh Selatan Provinsi Aceh, Indonesia
DOI: 10.7910/dvn/ezauwd/fqdesr
title: BUKU STANDAR MUTU STAI TAPAKTUAN.pdf

description: :unav
DOI: 10.14457/cu.the.2014.550
title: การดูดซับยูเรียในสารละลายโดยใช้คาร์บอนโมโนลิทที่มีรูพรุนแบบลำดับขั้น

description: งานวิจัยนี้เป็นการศึกษาการดูดซับยูเรียในสารละลายโดยใช้คาร์บอนโมโนลิทที่มีรูพรุนแบบลำดับขั้นเป็นตัวดูดซับ ในขั้นแรกทำการเตรียมตัวดูดซับซึ่งสังเคราะห์จากริซอร์ซินอลและฟอร์มัลดีไฮด์ในรูปของคาร์บอนเจลลักษณะเป็นแท่งซึ่งมีรูพรุนแบบแมคโครพอร์ที่เชื่อมทะลุถึงกัน โดยการเตรียมคาร์บอนเจลจะไม่ใช้เทมเพลตและคลื่นอัลตร้าโซนิก แต่จะควบคุมขนาดรูพรุนแมคโครพอร์จากความเข้มข้นของตัวเร่งปฏิกิริยา คาร์บอนเจลที่ได้จะนำไปกระตุ้นด้วยความร้อน 3 วิธี (การคาร์บอไนเซชัน กระตุ้นทางกายภาพ และการกระตุ้นทางเคมี) เพื่อปรับปรุงพื้นที่ผิว เพิ่มรูพรุน และหมู่ฟังก์ชันให้เกิดขึ้นภายในพื้นผิวโครงสร้างรูพรุนขนาดแมคโครพอร์ ซึ่งจะเพิ่มความสามารถในการดูดซับ เมื่อนำไปศึกษาสมดุลการดูดซับ พบว่าคาร์บอนโมโนลิทที่กระตุ้นทางเคมีจะมีความสามารถในการดูดซับยูเรียสูงที่สุด เนื่องจากมีรูพรุนขนาดเมโซพอร์ผสมกับไมโครพอร์และหมู่ฟังก์ชันที่เกิดจากการกระตุ้น การดูดซับยูเรียของคาร์บอนโมโนลิทที่กระตุ้นด้วยวิธีคาร์บอไนเซชันมีความสอดคล้องกับแบบจำลองการดูดซับแบบแลงก์เมียร์ แค่คาร์บอนโมโนลิทที่กระตุ้นทางกายภาพและกระตุ้นทางเคมีจะมีความสอดคล้องกับแบบจำลองการดูดซับแบบแลงก์เมียร์และแบบฟรุนดิช โดยคาร์บอนโมโนลิทที่คาร์บอไนเซชัน กระตุ้นทางกายภาพและกระตุ้นทางเคมี มีค่าความสามารถในการดูดซับยูเรียสูงสุด เท่ากับ 3.14, 66.23 และ 212.77 มิลลิกรัมต่อกรัม ตามลำดับ การศึกษาจลนศาสตร์การดูดซับโดยใช้วิธีการไหลวนสารละลายยูเรียผ่านคอลัมน์ที่บรรจุคาร์บอนโมโนลิททั้ง 3 ชนิด พบว่าที่อัตราไหล 5 มิลลิลิตรต่อนาที การดูดซับยูเรียของคาร์บอนโมโนลิททั้ง 3 ชนิดจะเข้าสู่สมดุลที่เวลา 120 นาที คาร์บอนโมโนลิทจากการคาร์บอไนเซชันจะมีความสอดคล้องกับจลนศาสตร์การดูดซับอันดับหนึ่งเสมือน ต่างจากคาร์บอนโมโนลิทที่กระตุ้นทางกายภาพและกระตุ้นทางเคมีซึ่งมีความสอดคล้องกับจลนศาสตร์การดูดซับอันดับสองเสมือน ซึ่งเป็นผลเนื่องมาจากความแตกต่างของหมู่ฟังก์ชันบนพื้นผิว และอิทธิผลของอัตราไหลที่เพิ่มขึ้นในระบบส่งผลให้การดูดซับเข้าสู่สมดุลเร็วขึ้นแต่ไม่ส่งผลต่อความสามารถในการดูดซับ
DOI: 10.14457/cu.the.2014.551
title: การวิเคราะห์แบบไร้เชิงเส้นทางวัสดุของโครงข้อแข็งในระนาบ

description: ในกรณีที่โครงสร้างต้องแบกรับน้ำหนักบรรทุกที่มีค่ามากกว่าที่ได้ออกแบบไว้ แรงภายในชิ้นส่วนอาจสูงเกินจุดครากของวัสดุ ทำให้เกิดพฤติกรรมแบบไร้เชิงเส้น ซึ่งจะส่งผลต่อเสถียรภาพและลักษณะการวิบัติของโครงสร้าง งานวิจัยนี้นำเสนอการวิเคราะห์โครงข้อแข็งในระนาบ โดยพิจารณาพฤติกรรมแบบไร้เชิงเส้นทางวัสดุ และทำการพัฒนาโปรแกรมคอมพิวเตอร์ โดยอาศัยแบบจำลองไฟเบอร์ร่วมกับการกระจายหน้าตัดพลาสติกในการพัฒนาชิ้นส่วนโครงสร้าง แรงที่กระทำต่อโครงสร้างเป็นแบบสถิตและกระทำที่บริเวณจุดต่อของโครงสร้าง การแก้ปัญหาแบบไร้เชิงเส้นใช้วิธีการควบคุมการเปลี่ยนตำแหน่งและวิธีการควบคุมน้ำหนักบรรทุก เพื่อหาความสัมพันธ์ระหว่างแรงที่กระทำและการเสียรูปของโครงสร้าง ผลการวิเคราะห์โครงสร้างกรณีศึกษาพบว่า การวิเคราะห์โครงสร้างแบบไร้เชิงเส้นทางวัสดุด้วยโปรแกรมที่พัฒนาขึ้น ทั้งวิธีสติฟเนสและวิธีเฟลกซิบิลิตี้ ให้ผลลัพธ์ที่มีความถูกต้องมากกว่าร้อยละ 99 เมื่อเทียบกับผลเฉลยแบบแม่นตรง การวิเคราะห์วิธีสติฟเนสจะอาศัยการสมมติฟังก์ชั่นรูปร่างของชิ้นส่วนคาน จำเป็นต้องแบ่งเอลิเมต์เป็นจำนวนมาก จึงจะทำนายพฤติกรรมของโครงสร้างได้ดี แตกต่างจากการวิเคราะห์วิธีเฟลกซิบิลิตี้ ที่อาศัยการสมมติฟังก์ชั่นของแรงภายในที่สอดคล้องกับสมการสมดุล จึงไม่จำเป็นต้องแบ่งเอลิเมต์เป็นจำนวนมาก อย่างไรก็ตามการพิจารณาการกระจายหน้าตัดพลาสติกจะช่วยให้ได้ผลลัพธ์ที่ดีขึ้น โดยพบว่าหากใช้การกระจายหน้าตัดพลาสติก 7 จุด จะสามารถจำลองโครงสร้างโดยใช้เพียง 1 เอลิเมนต์ต่อชิ้นส่วน ก็จะให้ผลลัพธ์ที่ถูกต้องอยู่ในเกณฑ์ดี และสามารถประหยัดเวลาในการคำนวณได้มาก
DOI: 10.14457/cu.the.2014.552
title: การตรวจวัดสัดส่วนเอทานอลแปลงสภาพในน้ำมันแก๊สโซฮอล์ด้วยเทคนิคการส่งผ่านรังสีเอกซ์

description: ปัจจุบันรัฐบาลมีนโยบายสนับสนุนการใช้น้ำมันแก๊สโซฮอล์ ซึ่งมีวัตถุประสงค์เพื่อลดการนำเข้าน้ำมันปิโตรเลียมจากต่างประเทศ และสร้างมูลค่าเพิ่มให้กับสินค้าทางการเกษตรที่ใช้เป็นวัตถุดิบหลัก โดยกำหนดให้ผสมเอทานอลแปลงสภาพในน้ำมันเบนซินพื้นฐานในสัดส่วนที่แตกต่างกัน คือ 10%, 20% และ 85% โดยปริมาตร ตามลำดับ การวิจัยนี้จึงมีวัตถุประสงค์เพื่อพัฒนาเทคนิคนิวเคลียร์ที่สามารถตรวจวัดสัดส่วนเอทานอลแปลงสภาพในน้ำมันแก๊สโซฮอล์ โดยได้ทำการทดลองส่งผ่านรังสีเอกซ์จากต้นกำเนิดรังสีพลูโตเนียม-238 ที่พลังงาน 13.6, 17.2 และ 20.1 กิโลอิเล็กตรอนโวลต์ ผ่านน้ำมันแก๊สโซฮอล์ประเภทต่าง ๆ ที่มีความเข้มข้นของเอทานอลแปลงสภาพต่าง ๆ กัน ซึ่งบรรจุขวดพลาสติกในระบบเปิด ขนาด 300 มิลลิลิตร ผลการวิจัยพบว่าการใช้เทคนิคส่งผ่านรังสีเอกซ์สามารถแยกแยะสัดส่วนเอทานอลแปลงสภาพในน้ำมันแก๊สโซฮอล์ที่มีความเข้มข้นแตกต่างกัน 1% โดยปริมาตรได้ โดยที่พลังงาน 13.6 กิโลอิเล็กตรอนโวลต์ สามารถจำแนกประเภทน้ำมันแก๊สโซฮอล์ได้อย่างชัดเจนมากที่สุดในจำนวน 3 พลังงานที่ใช้ทดลอง โดยความไวในการจำแนกประเภทของน้ำมันแก๊สโซฮอล์เพิ่มขึ้นเมื่อพลังงานของรังสีเอกซ์ลดลง ผลการวิจัยนี้แสดงให้เห็นว่าการใช้เทคนิคส่งผ่านรังสีเอกซ์ประกอบกับการปรับเทียบที่เหมาะสม สามารถนำไปใช้ออกแบบและสร้างอุปกรณ์ภาคสนามสำหรับใช้ในงานตรวจวัดสัดส่วนเอทานอลแปลงสภาพในน้ำมันแก๊สโซฮอล์ ซึ่งจะเป็นการช่วยเพิ่มประสิทธิภาพการคุ้มครองผู้บริโภคตาม พรบ.การค้าน้ำมันเชื้อเพลิง พ.ศ. 2543
DOI: 10.14457/cu.the.2014.553
title: การวิเคราะห์แนวทางเพื่อลดอุบัติเหตุที่เกิดขึ้นจากการทำงาน : กรณีศึกษางานเสาเข็ม

description: การทำงานก่อสร้างเกี่ยวข้องกับทรัพยากรหลายอย่างเช่น แรงงาน วัสดุ อุปกรณ์ เครื่องจักร สภาพพื้นที่ เป็นต้น โดยลักษณะงานก่อสร้างดังกล่าวมีความเสี่ยงสูงในการเกิดอุบัติเหตุระหว่างการทำงาน งานวิจัยที่ผ่านมาพยายามศึกษาแนวทางในการลดอุบัติเหตุที่เกิดขึ้นจากการทำงานก่อสร้าง เช่น การเสนอคู่มือความปลอดภัยในการทำงาน การฝึกอบรมความปลอดภัย การสร้างวัฒนธรรมความปลอดภัย ระบบความปลอดภัย เป็นต้น อย่างไรก็ตามแนวทางดังกล่าวมีข้อจำกัดเกี่ยวกับความปลอดภัยในงานก่อสร้างที่สามารถแบ่งเป็น 2 หัวข้อ โดยข้อจำกัดแรกคือการระบุอุบัติเหตุที่เกิดขึ้นในระดับขั้นตอนการทำงาน ซึ่งงานวิจัยที่ผ่านมาไม่สามารถอธิบายประเภทของอุบัติเหตุที่เกิดขึ้น จำนวนรายการอุบัติเหตุที่เกิดขึ้น และระดับความสำคัญของรายการอุบัติเหตุที่เกิดขึ้นในแต่ละขั้นตอนการทำงาน ข้อจำกัดที่สองคือรายการตรวจสอบที่ยังขาดการนำอุบัติเหตุที่เกิดขึ้นในปัจจุบันมาพัฒนารายการตรวจสอบความปลอดภัย ดังนั้นงานวิจัยนี้มีวัตถุประสงค์คือ (1) ระบุรายการอุบัติเหตุในระดับขั้นตอนการทำงาน (2) เสนอแนวทางการลดอุบัติเหตุ (3) ประเมินความเสี่ยงรายการอุบัติเหตุ และ (4) พัฒนารายการตรวจสอบความปลอดภัย งานวิจัยนี้เลือกกรณีศึกษางานเสาเข็ม ซึ่งเป็นงานที่มีความเสี่ยงต่อการเกิดอุบัติเหตุสูง โดยงานวิจัยเริ่มจากการใช้เทคนิคการวิเคราะห์ความปลอดภัยในการทำงาน (Job Safety Analysis, JSA) ซึ่งเป็นเครื่องมือที่ระบุอุบัติเหตุในแต่ละขั้นตอนการทำงาน และเสนอแนวทางการลดอุบัติเหตุ นอกจากนี้รายการอุบัติเหตุจากเทคนิคการวิเคราะห์ความปลอดภัยในการทำงาน (Job Safety Analysis, JSA) ยังถูกนำไปประเมินความเสี่ยงเพื่อเป็นเกณฑ์ในการคัดเลือกแนวทางลดอุบัติเหตุที่มีระดับความเสี่ยงสูงไปปรับปรุงเป็นรายการตรวจสอบความปลอดภัย ผลการศึกษาพบว่าการค้นหารายการอุบัติเหตุในแต่ละขั้นตอนการทำงานมีผลต่อการลดอุบัติเหตุได้ตรงตามรายการอุบัติเหตุและขั้นตอนการทำงาน และการพัฒนารายการตรวจสอบความปลอดภัยเป็นประโยชน์อย่างยิ่งในการลดความเสี่ยงการเกิดอุบัติเหตุจากการทำงาน
DOI: 10.14457/cu.the.2014.554
title: การวิเคราะห์การไหลความเร็วสูงแบบอัดตัวได้ไร้ความหนืดโดยใช้เอลิเมนต์สี่เหลี่ยมและเทคนิคการปรับขนาดเอลิเมนต์

description: วิทยานิพนธ์เล่มนี้ได้เสนอการวิเคราะห์ปัญหาการไหลความเร็วสูงแบบอัดตัวได้ไร้ความหนืดด้วยระเบียบวิธีไฟไนต์เอลิเมนต์เทย์เลอร์-กาเลอร์คิน โดยใช้เอลิเมนต์สี่เหลี่ยมด้านไม่เท่าแบบสี่จุดต่อ ระเบียบวิธีดังกล่าวสามารถอินทิเกรตเอลิเมนต์เมทริกซ์ที่ปรากฏในสมการไฟไนต์เอลิเมนต์ให้อยู่ในรูปแบบปิดได้ จึงช่วยลดเวลาและหน่วยความจำที่ใช้ในการคำนวณ ในขณะที่สมการไฟไนต์เอลิเมนต์สำหรับปัญหาการไหลนี้ประดิษฐ์มาจากระบบสมการเชิงอนุพันธ์ย่อยนาเวียร์-สโตกส์ ซึ่งประกอบไปด้วย สมการเชิงอนุรักษ์มวล โมเมนตัม และพลังงาน แล้วต่อด้วยการประดิษฐ์โปรแกรมคอมพิวเตอร์ที่สอดคล้องกับสมการไฟไนต์เอลิเมนต์ และตรวจสอบความถูกต้องด้วยการนำไปวิเคราะห์ปัญหาการไหลที่มีผลเฉลยแม่นตรง เพื่อเป็นการเพิ่มความแม่นยำในการคำนวณ จึงได้ประยุกต์เทคนิคการปรับขนาดเอลิเมนต์เข้ากับระเบียบวิธีไฟไนต์เอลิเมนต์ โดยการสร้างเอลิเมนต์ใหม่ด้วยการปรับเอลิเมนต์ให้มีขนาดเล็กในบริเวณที่มีการเปลี่ยนแปลงของผลลัพธ์มาก และปรับเอลิเมนต์ให้มีขนาดใหญ่ในบริเวณอื่นที่มีการเปลี่ยนแปลงของผลลัพธ์น้อย ผลลัพธ์ที่ได้จากการวิเคราะห์ปัญหาการไหลความเร็วสูงแบบอัดตัวได้ไร้ความหนืด ได้แสดงให้เห็นถึงประสิทธิภาพของการประยุกต์เทคนิคการปรับขนาดเอลิเมนต์เข้ากับระเบียบวิธีไฟไนต์เอลิเมนต์เทย์เลอร์-กาเลอร์คินในการวิเคราะห์ปัญหาการไหลที่มีรูปร่างซับซ้อน